**ארצות הברית - הסירי ידייך מצפון קוריאה!**

*גילוי דעת של הליגה הסוציאליסטית האינטרנציונליסטית*

10.09.2017

אין ספק שהעובדה שלמדינות שונות יש נשק גרעיני היא עובדה מפחידה. במיוחד, כאשר מלחמת עולם שלישית היא אפשרות שאין לזלזל בה. אלברט איינשטיין היה זה שאמר "אני לא יודע באיזה נשק יילחמו במלחמת העולם השלישית, אבל ברביעית יילחמו במקלות ובאבנים."

במילים אחרות תהיה נסיגת תרבותית, חברתית, כלכלית לתקופת האבן. העובדה שצפון קוריאה, המשטר הסטליניסטי האחרון שנותר, עשתה ניסוי של פצצת מימן בהחלט מפחידה. אך עוד יותר מפחידה היא העובדה שארצות הברית, יפן ודרום קוריאה, שלושתן מדינות אימפריאליסטיות, מאיימות במלחמה על צפון קוריאה.

היה טוב מאוד אם כל המדינות שיש להן נשק גרעיני וזה כולל את ארצות הברית, פקיסטן וישראל היו מתפרקות מנשק זה בפרט ומנשק בכלל. אולם ברור שכיום לדבר על עולם חסר מלחמות ונשק להשמדה המונית זה לדבר על חלום רחוק, על חברה מסוג שונה, בה רווחת האדם ולא הרווחים היא המנוע הדוחף להתפתחות.

הדרישה של ארצות הברית, שבראשה נשיא אשר לדעת מומחים שונים סובל ממוגבלויות שכליות ונפשיות שונות שלא מקבלות התייחסות טיפולית ראויה, מצפון קוריאה להתפרק מנשקה הגרעיני, אינה יותר מחוצפה אדנותית-אימפריאליסטית. ארצות הברית לאחר הכול, היא המדינה היחידה, עד כה בהיסטוריה, שעשתה שימוש בפועל בנשק גרעיני.

בוודאי שהיה זה טוב לו צפון קוריאה הייתה משקיעה בפיתוח רמת החיים במקום בפיתוח נשק להשמדה המונית, אולם בעולם בו אנו חיים היעדר קיומו של נשק מסוג זה מהווה גורם סיכון גבוה ביותר לפלישה, הרס, בזיזה, השפלה, התעללות ואונס מצד מחנה אימפריאליסטי כזה או אחר.

ראינו זאת במקרה של עיראק, כאשר היה ברור לארצות הברית שאין לה יותר נשק להשמדה המונית, אותו כבר כילה סדאם חסין במלחמתו כנגד איראן ובשאיפות הלאומיות של הכורדים. ארה"ב תקפה את עיראק בכדי להקים משטר זוועה ולו רק שיהיה נאמן לה.

למרות שאין לנו כל אהדה לסטליניזם, אנו מתנגדים לכל אלו התומכים במדינות האימפריאליסטיות ככוח שיפרק את המשטר בצפון קוריאה מנשק גרעיני. הכוח היחידי הלגיטימי היכול לפרק את הנשק להשמדה המונית הוא מעמד הפועלים במהפכה סוציאליסטית עולמית, שכן בחברה סוציאליסטית עולמית אין כל צורך בנשק ובהרג המוני של בני אדם.

בינתיים, מן הטעמים שציינו לעיל, אנו תומכים בזכותה של כל מדינה שאינה אימפריאליסטית לאחוז בנשק גרעיני ובמקרה של מלחמה בין צפון קריאה לארצות הברית ובנות בריתה, האינטרס של מעמד הפועלים העולמי הוא בהגנה על צפון קוריאה, מבלי להעניק למשטר כל תמיכה פוליטית.

אין אנו סומכים על המשטר שיגן על המוני העם בקוריאה - האינטרס של המוני העם ובראשם מעמד הפועלים להשליך את המשטר ולהחליפו בשלטון מעמד הפועלים בברית עם האיכרים והמדוכאים.